এই নিবন্ধটি একজন বাংলাদেশী ব্যবসায়ী, রাজনীতিবিদ সম্পর্কে। অন্য ব্যক্তিদের জন্য আনিসুল হক (দ্ব্যর্থতা নিরসন) দেখুন।

**আনিসুল হক** (২৭ সেপ্টেম্বর ১৯৫২ - ৩০ নভেম্বর ২০১৭) ছিলেন একজন বাংলাদেশী ব্যবসায়ী, রাজনীতিবিদ এবং টেলিভিশন উপস্থাপক। তিনি ২০১৫ সালে ঢাকা উত্তর সিটি কর্পোরেশনের প্রথম মেয়র নির্বাচিত হন। তিনি বিজিএমই-এর সভাপতি ছিলেন, পরে এফবিসিসিআইর সভাপতি হন। পরবর্তীতে সার্ক চেম্বারের সভাপতির দায়িত্বেও ছিলেন।

প্রাথমিক জীবন
-------------

আনিসুল হক চট্টগ্রাম বিভাগের নোয়াখালী জেলার কোম্পানীগঞ্জে ১৯৫২ সালের ২৭ সেপ্টেম্বর জন্মগ্রহণ করেন। তার শৈশবের বেশ কিছু সময় কাটে তার নানাবাড়ি ফেনী জেলার সোনাগাজীর আমিরাবাদ ইউনিয়নের সোনাপুর গ্রামে। তিনি রাজশাহী বিশ্ববিদ্যালয় থেকে স্নাতক(সম্মান) ডিগ্রি অর্জন করেন এবং চট্টগ্রাম বিশ্ববিদ্যালয় থেকে অর্থনীতি বিষয়ে পড়াশোনা সম্পন্ন করেন।

কর্মজীবন
--------

### টেলিভিশন

১৯৮০ থেকে ১৯৯০-এর দশকে দশকে টেলিভিশন উপস্থাপক হিসেবে তিনি পরিচিতি লাভ করেন। তার উপস্থাপনায় ‘আনন্দমেলা’ ও ‘অন্তরালে’ অনুষ্ঠান দুটি জনপ্রিয়তা পায়। ১৯৯১ সালের নির্বাচনের পূর্বে বিটিভিতে শেখ হাসিনা ও খালেদা জিয়ার মুখোমুখি একটি অনুষ্ঠান উপস্থাপনও করেছিলেন তিনি।

### ব্যবসা

আনিসুল হক আশির দশকে বাংলাদেশের তৈরি পোশাক খাতের সঙ্গে জড়িয়ে পড়েন। ১৯৮৬ সালে তার নিজস্ব ব্যবসা প্রতিষ্ঠান "মোহাম্মদী গ্রুপ" প্রতিষ্ঠা করেন। গ্রুপটির তৈরি পোশাক, বিদ্যুৎ, তথ্যপ্রযুক্তি, আবাসন, কৃষিভিত্তিক শিল্প কারখানা রয়েছে। ২০০৭ অনুসারে, বস্ত্র ও পোশাক খাতে গ্রুপটি প্রায় ৭০০০ জনের কর্মসংস্থান তৈরি করে। আনিসুল হক ২০০৫ থেকে ২০০৬ সাল এই সময়ে বিজিএমই-এর সভাপতির দায়িত্ব পালন করেন এবং ২০০৮ সালে ব্যবসায়ীদের শীর্ষ সংগঠন এফবিসিসিআইর সভাপতি নির্বাচিত হন। ২০১০ থেকে ২০১২ সাল পর্যন্ত তিনি সার্ক চেম্বার অব কমার্স অ্যান্ড ইন্ডাস্ট্রির সভাপতির দায়িত্ব করেন। এছাড়া তিনি বাংলাদেশে বেসরকারি খাতে বিদ্যুৎ উৎপাদনকারী প্রতিষ্ঠানগুলোর সংগঠন বিআইপিপিএরও সভাপতি ছিলেন।

রাজনৈতিক জীবন
-------------

২০১৫ সালে ঢাকা উত্তর সিটি কর্পোরেশন নির্বাচনে আনিসুল হক আওয়ামী লীগ থেকে মেয়র পদের জন্য মনোনয়ন লাভ করেন এবং বিজয়ী হন।

পরিবার
------

আনিসুল হকের স্ত্রী রুবানা হক। তিনি মোহাম্মদী গ্রুপের ব্যবস্থাপনা পরিচালক হিসেবে দায়িত্ব পালন করছেন। তাদের তিনজন সন্তান রয়েছে, দুই মেয়ে ও এক ছেলে। মেয়ে তানিশা ফারিয়ামান এবং ওয়ামিক উমাইরা। ছেলে নাভিদুল হক বোস্টনের বেন্টলি বিশ্ববিদ্যালয় থেকে ব্যবস্থাপনায় উচ্চতর ডিগ্রি অর্জন করেন। বর্তমানে মোহাম্মদী গ্রুপের পরিচালক ও দেশ এনার্জি লি. এর ব্যবস্থাপনা পরিচালক হিসাবে কাজ করছেন। এছাড়া আনিসুল হকের ছোট ভাই আবু বেলাল মোহাম্মদ শফিউল হক সাবেক বাংলাদেশ সেনাবাহিনীর সেনাপ্রধান।

মৃত্যু
------

২০১৭ সালের ২৯ জুলাই ব্যক্তিগত সফরে সপরিবারে যুক্তরাজ্যে যান মেয়র আনিসুল হক। সেখানে অসুস্থ হয়ে পড়লে ১৩ আগস্ট তাকে হাসপাতালে ভর্তি করা হয়। তখন তার মস্তিষ্কের রক্তনালীর প্রদাহ (সেরিব্রাল ভাস্কুলাইটিস) ধরা পড়ে। এরপর তাকে নিবিড় পরিচর্যা কেন্দ্রে রেখে চিকিৎসা দেয়া হয়। তার অবস্থার উন্নতি ঘটলে ৩১ অক্টোবর তাকে আইসিইউ থেকে রিহ্যাবিলিটেশন সেন্টারে স্থানান্তর করা হয়। ২৮ নভেম্বর অবস্থার অবনতি হলে রিহ্যাবিলিটেশন সেন্টার থেকে আবার তাকে আইসিইউতে স্থানান্তর করা হয় ও লাইফ সাপোর্টে রাখা হয়। চিকিৎসাধীন অবস্থায় ৩০ নভেম্বর বাংলাদেশ সময় রাত ১০.২৩ মিনিটে লন্ডনের ওয়েলিংটন হাসপাতালে মৃত্যুবরণ করেন তিনি। ২ ডিসেম্বর ২০১৭ আর্মি স্টেডিয়ামে জানাজার পর তাকে বনানী কবরস্থানে ছোট ছেলে শারাফ ও মায়ের কবরের পাশে দাফন করা হয়।

তথ্যসূত্র
---------

1. 1 2  "এবার মেয়র হলেন আনিসুল হক"। *বিডিনিউজ টোয়েন্টিফোর ডটকম*। ঢাকা। এপ্রিল ২৯, ২০১৫। ১ মে ২০১৫ তারিখে মূল থেকে আর্কাইভ করা। সংগ্রহের তারিখ এপ্রিল ২৯, ২০১৫।
2. ↑  "জন্মস্থানে জনসমুদ্রে সংবর্ধনা পেলেন মেয়র আনিসুল হক"। *বাংলানিউজটোয়েন্টিফোর.কম*। নোয়াখালী জেলা। সেপ্টেম্বর ২৫, ২০১৬। সংগ্রহের তারিখ ২৮ ফেব্রুয়ারি ২০১৭।
3. ↑  "৪১ বছর পর নানাবাড়িতে সেনাপ্রধান বেলাল-মেয়র আনিসুল"। *বাংলানিউজটোয়েন্টিফোর.কম*। সেপ্টেম্বর ২৪, ২০১৬। সংগ্রহের তারিখ ২৮ ফেব্রুয়ারি ২০১৭।
4. ↑  "Annisul Huq"। *Annisul Huq*। সংগ্রহের তারিখ ২০১৭-১১-৩০।
5. 1 2  "আনিসুল হক: ব্যবসায়ী থেকে নগরপিতা"। *দৈনিক সমকাল*। সংগ্রহের তারিখ ১ ডিসেম্বর ২০১৭।
6. ↑  "Annisul Huq"। সংগ্রহের তারিখ ২০১৭-১১-৩০।
7. ↑  "ঢাকার দুই সিটির নির্বাচন: এখনো সিদ্ধান্ত নেয়নি বিএনপি - মেয়র পদে আ.লীগের প্রার্থী হচ্ছেন আনিসুল হক ও সাঈদ খোকন"। *দৈনিক প্রথম আলো*। ঢাকা। ২৭ ফেব্রুয়ারি ২০১৫। সংগ্রহের তারিখ ২৮ ফেব্রুয়ারি ২০১৭।
8. ↑  "Rubana Huq" (ইংরেজি ভাষায়)। ব্রিটিশ বাংলাদেশ চেম্বার অফ ওমেন আন্ট্রাপ্রেনিউরস। ২০১৯-০৩-১৯ তারিখে মূল থেকে আর্কাইভ করা। সংগ্রহের তারিখ ২০১৭-১১-৩০।
9. ↑  "মেয়র আনিসুল হক মারা গেছেন" (ইংরেজি ভাষায়)। ২০১৭-১২-০৮ তারিখে মূল থেকে আর্কাইভ করা। সংগ্রহের তারিখ ২০১৭-১১-৩০।
10. ↑  "মোহাম্মদী গ্রুপ ম্যানেজমেন্ট"। *mohammadigroup.com*। ৪ ডিসেম্বর ২০১৭ তারিখে মূল থেকে আর্কাইভ করা।
11. ↑  "নতুন সেনাপ্রধান আবু বেলাল মোহাম্মদ শফিউল হক"। *দৈনিক প্রথম আলো*। ১১ জুন ২০১৫। সংগ্রহের তারিখ ৩০ নভেম্বর ২০১৭।
12. ↑  "লন্ডনে চিকিৎসাধীন মেয়র আনিসুল হক পুরোপুরি শঙ্কামুক্ত"। *দৈনিক কালের কণ্ঠ*। ১০ সেপ্টেম্বর ২০১৭। সংগ্রহের তারিখ ৩০ নভেম্বর ২০১৭।
13. ↑  "আনিসুল হক আর নেই"। *দৈনিক প্রথম আলো*। সংগ্রহের তারিখ ৩০ নভেম্বর ২০১৭।
14. ↑  "না ফেরার দেশে চলে গেলেন মেয়র আনিসুল হক"। *প্রিয়.কম*। সংগ্রহের তারিখ ২০১৭-১১-৩০।
15. ↑  "মেয়র আনিসুল হকের প্রয়াণ"। *বণিক বার্তা*। ১ ডিসেম্বর ২০১৭। সংগ্রহের তারিখ ১ ডিসেম্বর ২০১৭। [*স্থায়ীভাবে অকার্যকর সংযোগ*]
16. ↑  "মা ও ছেলের সঙ্গে চিরনিদ্রায় শায়িত আনিসুল হক"। *দৈনিক প্রথম আলো*। সংগ্রহের তারিখ ২ ডিসেম্বর ২০১৭।

বহিঃসংযোগ
---------

* দাপ্তরিক ওয়েবসাইট
* মেয়র আনিসুল হকের দুই জীবন- গোলাম মাওলা রনি | দৈনিক নয়াদিগন্ত অনলাইন; ১০ ডিসেম্বর ২০১৭

প্রবেশদ্বার: জীবনী রাজনীতি